P6_TA(2005)0032

Kilpailupolitiikka (2003)

Euroopan parlamentin päätöslauselma komission XXXIII kilpailupolitiikkaa koskevasta kertomuksesta 2003 (2004/2139(INI))

Euroopan parlamentti, joka

- ottaa huomioon komission XXXIII kilpailupolitiikkaa koskevan kertomuksen 2003 (SEC(2004)0658),

- ottaa huomioon työjärjestyksen 112 artiklan 2 kohdan ja 45 artiklan,

- ottaa huomioon talous- ja raha-asioiden valiokunnan mietinnön (A6-0024/2005),

A. palauttaa mieleen, että eurooppalaisten yritysten kilpailukyvyn tehostaminen on yksi Lissabonin strategian päätavoitteista,

B. korostaa, että kilpailun vääristymiä on seurattava jatkuvasti ja huolellisesti,

C. on tietoinen siitä, että yritysmaailma tarvitsee mahdollisimman suuren oikeusvarmuuden yrityskeskittymien valvontapolitiikassa,

D. panee merkille komission kilpailuasioiden pääosaston käsittelemät lukuisat tapaukset, joissa osapuolet ovat joko hyväksyneet täysin komission päätökset tai tuomioistuimet ovat vahvistaneet ne;

1. pitää myönteisenä XXXIII:ta kertomusta kilpailupolitiikasta, koska siinä esitetään kilpailupolitiikan tärkeimmät rakenteelliset uudistukset ja komissaari Montin johdolla toteutettu kilpailusääntöjen täytäntöönpano;

2. onnittelee komissaaria sen johdosta, että hän on valvonut jatkuvasti huolellisesti kilpailun vääristymiä ja tehnyt samalla kauaskantoisia uudelleenjärjestelyjä ja uudistuksia sääntöihin, jotka koskevat kartelleja, yrityskeskittymien valvontaa ja valtiontukia; samoin hän on huolehtinut kilpailun pääosaston sisäisestä uudelleenjärjestelystä;

3. pitää tervetulleena uudistuspakettiin sisältyvien useiden asiakirjojen antamista ja etenkin EU:n kilpailusääntöjen täytäntöönpanosta vastaavien eri tahojen — komission, kansallisten kilpailuviranomaisten ja kansallisten tuomioistuinten — välistä yhteistyötä koskevien aloitteiden tekemistä; katsoo, että tässä yhteydessä on tuotava esiin myös kilpailuasioiden pääekonomistin nimittäminen, kuulemismenettelystä vastaavan neuvonantajan aseman vahvistaminen sekä kartellimenettelyn kestoa lyhentävä kartelliyksikön vahvistaminen;

4. pitää valitettavana, että neuvosto on katsonut tarpeelliseksi uudistaa väliaikaiset suojajärjestelyt, joilla perustellaan Saksan, Alankomaiden, Suomen ja Tanskan telakoille eteläkorealaisten telakoiden vilpillisen kilpailun takia myönnettyä 100 miljoonan euron tukea; toivoo, että kiista ratkaistaan WTO:ssa hyvissä ajoin ennen kuin nykyiset järjestelyt umpeutuvat maaliskuussa 2005;

5. vaatii, että niiden komission päätösten, jotka tuomioistuin on käsitellyt ja kumonnut, ei pidä katsoa vievän luottamusta koko analyysi- ja täytäntöönpanojärjestelmään;

6. pitää myönteisenä kilpailupolitiikasta annettuun kertomukseen sisällytettyä erillistä lukua, jossa käsitellään komission tapaa lähestyä edellytyksiä, joiden perusteella jäsenvaltiot voivat myöntää rahoitustukea yrityksille, jotka tarjoavat yleishyödyllisiä palveluita, ja kehottaa komissiota sen Laekenissa 14. ja 15. joulukuuta 2001 kokoontuneelle Eurooppa-neuvostolle antaman raportin ja sen 21. toukokuuta 2003 hyväksymän yleishyödyllisiä palveluita koskevan vihreän kirjan (KOM(2003)0270) sekä Altmark-tuomion [1] seurauksena esittämään ehdotuksia oikeusvarmuuden lisäämiseksi, määrittelemään hyvän hallintotavan ja avustamaan kansallisia ja alueellisia viranomaisia perustamissopimuksen 87 ja 88 artiklan säännösten noudattamisessa;

7. kehottaa komissiota jatkamaan kilpailutapauksia koskevan oikeudellisen järjestelmän toiminnan tarkistamista, jotta voidaan parantaa oikeudensaantinopeutta ja maksimoida kilpailutapauksia käsittelevän tuomarikunnan kokemus ja taidot;

8. kannattaa edelleen Euroopan parlamentin aktiivisempaa roolia kilpailupolitiikan kehittämisessä parlamentin yhteispäätösvaltuuksia lisäämällä ja pitää valitettavana, että komissio ja neuvosto eivät antaneet tukeaan asialle sopimuksessa Euroopan perustuslaista;

9. pitää myönteisenä tarkistettuja valtiontukisääntöjä, joilla komission huomio kiinnitetään sisämarkkinoiden kehittymisen kannalta tärkeisiin tapauksiin ja kysymyksiin ja joilla on kevennetty ja yksinkertaistettu ilmoitus- ja valitusmenettelyjä ja selvennetty edelleen vähämerkityksistä tukea sekä tutkimusta ja kehitystä koskevia periaatteita;

10. on tyytyväinen komission näkökantaan, jonka mukaisesti tutkimus- ja kehittämistyöhön kohdennettu valtiontuki kannustaa pk-yrityksiä osallistumaan yhä enemmän tutkimus- ja kehitystoimintaan, sekä vastaavaan ehdotukseen muuttaa pienille ja keskisuurille yrityksille myönnetystä valtiontuesta annettua asetusta (EY) N:o 70/2001 [2] T&K-tuen sisällyttämiseksi siihen, ja kehottaa komissiota kiinnittämään huomiota siihen, että eri jäsenvaltiot kykenevät sitoutumaan tällaisiin ohjelmiin eriasteisesti;

11. vaatii komissiota kehittämään edelleen työtä, joka koskee Kioton pöytäkirjan mukaisten päästökauppamekanismien, kiintiöiden, päästöoikeuksien, todistusten ja hyvitysten vaikutuksia yksityisyrityksiin;

12. on tyytyväinen komission ympäristöllisesti kestäviin arviointiperusteisiin useiden ympäristötukimuotojen yhteydessä ja kehottaa komissiota edistämään edelleen tällaisten hankkeiden avoimuutta esimerkkinä muille alueille ja jäsenvaltioille;

13. kiittää komissiota siitä, että se on reagoinut myönteisesti parlamentin aiempiin päätöslauselmiin perustamalla valtiontukien täytäntöönpanosta vastaavan yksikön, jonka tehtävänä on panna täytäntöön komission päätökset erityisesti laittomien valtiontukien takaisinperinnästä;

14. pitää myönteisenä valtiontukien tulostaulun verkkoversion kehittämistä, sillä se on tärkeä avoimuuden väline, jonka avulla kuluttajat saavat tietoa komission toimista;

15. pitää myönteisenä, että on edistytty komission kilpailusääntöjen uudistamista koskevan komisaari Montin ohjelman täytäntöönpanossa, jossa keskitytään selvemmin vakavien kartellien tutkintaan ja rankaisemiseen, mutta on huolissaan siitä, että vuoden 2003 kertomuksessa kilpailupolitiikasta ei ole nähtävissä merkittävää helpottumista komission tutkittavana olevassa tapausruuhkassa;

16. on huolestunut siitä, että yhteisön sähkö- ja kaasumarkkinoiden täydellinen vapauttaminen ei ole toteutunut vieläkään;

17. on tyytyväinen merkityksellisiä markkinoita, kuten televiestintää, koskeviin komission aloitteisiin sekä työryhmien perustamiseen kilpailun pääosastoon ja tietoyhteiskunnan pääosastoon kuulemisprosessin hallinnoimiseksi;

18. pitää myönteisenä, että komissio on nimittänyt kuluttaja-asioiden yhteyshenkilön kehittämään ja helpottamaan komission ja kuluttajien välistä vuorovaikutusta;

19. katsoo, että kilpailupolitiikan tehokas soveltaminen on tärkeä väline sellaisen markkinarakenteen aikaansaamiseksi, joka toimii kuluttajien etujen mukaisesti ja vaikuttaa myönteisesti ja merkittävästi heidän jokapäiväiseen elämäänsä; korostaa, että sisämarkkinoiden integraation lujittamisen vuoksi on usein luonnollisempaa arvioida kilpailun tilaa koko sisämarkkina-alueella kuin pienemmillä markkina-alueilla (kuten useiden äskettäisten fuusiopäätösten yhteydessä on todettu), ja kehottaa komissiota esittämään selkeämmät suuntaviivat "markkinoiden" tulkitsemisesta tällaisessa tapauksessa;

20. pitää myönteisenä komission jatkuvaa sitoutumista Euroopan kilpailupäiviin, jotka ovat erinomainen tilaisuus selittää kaikkien EU-maiden kuluttajille kilpailupolitiikan myönteisiä vaikutuksia, mutta kehottaa näitä tilaisuuksia isännöiviä kansallisia viranomaisia ottamaan kuluttajansuojajärjestöt ja kansalliset tiedotusvälineet mukaan Euroopan kilpailupäivien ohjelman suunnitteluun;

21. pitää myönteisenä komission uusia säännöksiä moottoriajoneuvojen jakelusta; toivoo, että jäsenvaltioiden välisiä uusien moottoriajoneuvojen suuria hintaeroja saadaan pienennetyksi huomattavasti, ja pitää valitettavana, että erot ovat edelleen merkittäviä;

22. vaatii lisätoimia moottoriajoneuvojen korjausmarkkinoilla erityisesti siltä osin, mikä koskee teknisen tiedon saatavuutta ja moottoriajoneuvojen varaosien helpompaa saatavuutta;

23. pitää myönteisenä komission EY:n sulautuma-asetuksen [3] osalta tekemän tarkistuksen monia säännöksiä, mutta pitää valitettavana, että komissio ei ottanut huomioon parlamentin huolenaiheita, jotka liittyvät oikeusvarmuutta ja oikeudenmukaisia menettelyjä koskeviin ehdotuksen osa-alueisiin;

24. pitää myönteisenä komission kilpailuasioiden pääosaston uutta organisaatiota sulautumien valvonnan osalta, erityisesti toimialakohtaista rakennetta, taloudellisten arviointien vahvistamista ja kuluttajien roolin tarkempaa määrittelyä;

25. on tyytyväinen komission sitoumukseen auttaa kymmentä uutta jäsenvaltiota mukautumaan nopeasti kilpailusääntöihin, kilpailun rajoittamista koskevaan lainsäädäntöön ja erityisesti valtiontukia koskevaan lainsäädäntöön, ja vaatii komissiota jatkamaan teknisen tuen ja yhteistyön hankkeita;

26. pitää tervetulleena komission sitoumusta jatkaa kahdenkeskisen vahvistetun yhteistyön linjaa yhteisön tärkeimpien kauppakumppaneiden kanssa ja laajentaa monenkeskistä yhteistyötä kilpailun alalla; on erityisen tyytyväinen komission kilpailualalla tekemiin yhteistyösopimuksiin Yhdysvaltojen, Kanadan ja Japanin kanssa;

27. vaatii komissiota jatkamaan yhteistyötä OECD-maiden, Aasian maiden (erityisesti Kiinan) ja Latinalaisen Amerikan maiden kanssa;

28. vaatii komissiota jatkamaan neuvottelujaan WTO:n kanssa kauppa- ja kilpailupolitiikan vuorovaikutuksesta marraskuussa 2001 annetun Dohan julistuksen hengessä;

29. kehottaa puhemiestä välittämään tämän päätöslauselman neuvostolle ja komissiolle.

[1] Asia C-280/00, Altmark Trans GmbH ja Regierungspräsidium Magdeburg v. Nahverkehrsgesellschaft Altmark, Kok. 2003, s. I-7747.

[2] EYVL L 10, 13.1.2001, s. 33.

[3] EUVL L 24, 29.1.2004, s. 1.

--------------------------------------------------